Treći međunarodni radni susret učitelja iz Češke, Latvije i Hrvatske uključenih u GLOBE projekt (ERASMUS+ KA2 program), Zagreb, 2019.

Nakon prvog međunarodnog susreta učitelja uključenih u projekt ERASMUS+ KA2 program u Trebiču, Češka, u prosincu 2017. godine te drugog međunarodnog susreta u Dundagi, Latvija, u lipnju 2018. godine, došao je i red na nas. Od 09. – 11.01. siječnja 2019. godine održan je treći međunarodni radni susret u Zagrebu.

Nakon dočeka naših kolegica iz Latvije, Sandre i Lienite u Zračnoj luci Franjo Tuđman te Vere, Hane i Milane iz Češke na autobusnom kolodvoru, otišli smo do naše škole i provele ih u kratki obilazak naših učionica i zbornice te upoznavanje naših kolega. Poslijepodne je bilo predviđeno za posjet Muzeju grada Zagreba, te ranovečernji turistički obilazak Gornjeg grada, Trga bana J. Jelačića i vidikovca Zagreb Eye.

Jutarnji dio sljedećeg dana bilo je također predviđeno za obilazak Donjeg grada i Zelene potkove uz pratnju turističkog vodiča Turističke zajednice grada Zagreba i posjet Prirodoslovnom muzeju, a zatim nakon ručka rad na projektu. Projekt je pod nazivom „Europsko drveće u europskom vremenu“ i obuhvaća fenološka, atmosferska i pedološka mjerenja po GLOBE protokolima, a vezana su za vrste hrast i brezu u sve tri države. Projekt traje 2 godine, od 01.10.2017. – 01.10.2019. Od šest međunarodnih susreta koliko je predviđeno projektom, ostao je još treći međunarodni radni susret učitelja i učenika u Zagrebu, predviđen za kraj travnja 2019. godine.

Večer smo provele uživajući na operi „Ero s onoga svijeta“ u Hrvatskom narodnom kazalištu i tako našim gošćama prenijele dašak hrvatske kulturne baštine.

Treći dan našega susreta bio je obilježen upoznavanjem Hrvatskog zagorja. Nakon bajkovitog dvorca Trakošćan i obilaska jezera slijedio je posjet još jednom muzeju i to Muzeju krapinskih neandertalaca. Večernje sate proveli smo družeći se i radeći na projektu do kasnih večernjih sati.

Malo je reći da su naše kolegice iz Češke i Latvije bile oduševljene svime što nam naš glavni grad i njegova okolica pruža. Veselimo se svi ponovnom susretu u travnju☺

Irena Škarica Milek